钦定古今图书集成/理学汇编/学行典/第259卷 > 王生
## 钦定古今图书集成/理学汇编/学行典/第259卷 > 王生

按《高士传》，“王生者，汉文、景时人也，善为黄老，退居不
仕，与南阳张释之交。当时释之为公车令，太子与梁
王共车入朝，不下司马门。于是释之劾奏太子、梁王
不敬，文帝善之，迁至廷尉。及文帝崩，太子代立为帝，
是谓景帝。释之恐，称病欲免去，惧大诛至，欲见谢”，则
未知何如用王生计，卒乃见上谢之，景帝不过也。王
生尝与释之及公卿召会庭中立，王生袜解，顾谓释
之：“为我结袜。”释之前跪而系之。既退，或让生曰：“独奈
何辱张廷尉，使跪系袜乎？”王生曰：“吾老且贱，自度终
无益于张廷尉。张廷尉方今天下名臣，吾故聊辱廷
尉，使跪系袜，欲以重之。”诸公闻之，皆贤王生而重张
廷尉。